section_heading: Međugorski fenomen
paragraph_text: Nedugo nakon Barbarićeva novog imenovanja, biskup je 3. siječnja 1985. zatražio od Hercegovačke franjevačke provincije premještaj Barbarića iz Međugorja zbog njegove upletenosti u navodna ukazanja. No, Provincija nikada nije odgovorila, dok su navodni vidioci tvrdili da im je Gospa u viziji rekla da Barbarić preuzme župu i da vodi kroniku o njezinim ukazanjima, kako bi „kad ja [Gospa] više ne budem dolazila, ostala potpuna slika svega onoga što se dogodilo.” Nakon biskupova inzistiranja na njegovu premještaju, Barbarić je 20. srpnja 1985. premješten za kapelana u Blagaj kod Mostara.